Document ID: 32007D0324

DEĊIŻJONI TAL-KUNSILL
tas-7 ta’ Mejju 2007
dwar l-arranġamenti prattiċi u proċedurali bil-ħsieb tan-nomina mill-Kunsill ta' żewġ membri tal-bord ta' l-għażla u tal-bord ta' monitoraġġ u ta' konsultazzjoni għall-azzjoni Komunitarja “Kapitali Ewropea tal-Kultura”
(2007/324/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Deċiżjoni Nru 1622/2006/KE tal-Parlament Ewropew u tal-Kunsill ta' l-24 ta’ Ottubru 2006 li tistabbilixxi azzjoni Komunitarja għall-avveniment tal-Kapitali Ewropea tal-Kultura għas-snin mill-2007 sa l-2019 (1), u b’mod partikolari l-Artikoli 6 u 10 tagħha,
Billi:
(1)
L-Artikoli 6 u 10 tad-Deċiżjoni Nru 1622/2006/KE jipprovdu li għandhom jiġu stabbiliti bord ta' l-għażla u bord ta' monitoraġġ u ta' konsultazzjoni u li dawn il-bordijiet għandhom jinkludu seba' membri nominati mill-istituzzjonijiet Ewropej, li minnhom tnejn għandhom jiġu nominati mill-Kunsill.
(2)
Huwa xieraq għall-Kunsill li jiddeċiedi dwar l-arranġamenti prattiċi u proċedurali għan-nomina taż-żewġ membri tal-Kunsill fuq dawn il-bordijiet.
(3)
Hawn l-arranġamenti għandhom ikunu ġusti, mhux diskriminatorji u trasparenti,
IDDEĊIEDA KIF ĠEJ:
Artikolu 1
Il-Kunsill għandu jiddeċiedi dwar in-nomina ta' żewġ membri għall-bord ta' l-għażla u għall-bord ta' monitoraġġ u ta' konsultazzjoni skond l-arranġamenti prattiċi u proċedurali stabbiliti fl-Artikolu 2.
Artikolu 2
1. Għandu jiġi organizzat tlugħ bix-xorti fost l-Istati Membri kollha. Il-parteċipazzjoni ta' l-Istati Membri fit-tlugħ bix-xorti għandha tkun volontarja. Madankollu, biex ir-riskju ta' kunflitt ta' interess ikun minimizzat, l-Istati Membri li jkunu qed jospitaw Kapitali Ewropea tal-Kultura li tkun ser tiġi magħżula jew immonitorjata matul it-terminu ta' ħidma tal-membri tal-bord għandhom ikunu esklużi mit-tlugħ bix-xorti. Lista ta' l-Istati Membri konċernati, ibbażata fuq l-ordni tad-dritt għan-nomina għal Kapitali Ewropea tal-Kultura skond l-Anness għad-Deċiżjoni Nru 1622/2006/KE, qed tiġi stabbilita fl-Anness għal din id-Deċiżjoni. Barra minn dan, biex tkun żgurata l-aktar distribuzzjoni ġeografika wiesgħa possibbli ta' Stati Membri li jirrakkomandaw esperti, l-Istati Membri li jirrakkomandaw esperti għall-perijodu preċedenti, għandhom jiġu esklużi mit-tlugħ bix-xorti.
2. L-ewwel żewġ Stati Membri li jitilgħu għandhom jintgħażlu. Kull wieħed miż-żewġ Stati Membri għandu jirrakkomanda n-nomina ta' espert indipendenti b'esperjenza u kompetenza sostanzjali fis-settur kulturali, fl-iżvilupp kulturali ta' l-ibliet jew fl-organizzazzjoni ta' Kapitali Ewropea tal-Kultura.
3. Abbażi tar-rakkomandazzjonijiet taż-żewġ Stati Membri magħżula u wara skrutinju debitu tal-kandidati rakkomandati, il-Kunsill għandu jinnomina ż-żewġ esperti li għandhom jifformaw parti mill-bord ta' l-għażla u l-bord ta' monitoraġġ u ta' konsultazzjoni għal perijodu ta' tliet snin.
4. Fil-każ ta' mewt jew ta' riżenja ta' espert tal-bord, l-Istat Membru li jkun irrakkomanda lill-espert għandu jirrakkomanda sostitut għall-bqija tat-terminu. Il-proċedura msemmija fil-paragrafu 3 għandha tapplika.
Artikolu 3
Din id-Deċiżjoni għandu jkollha effett fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmul fi Brussell, 7 ta’ Mejju 2007.

Labels: 0
9
15